Getatoeëerde musikant dalk volgende Tsjeggiese president? - Maroela Media
Franz, 'n 53-jarige dramaprofessor, skilder en komponis, het aangekondig dat hy sowat 90 000 stemme ingewin het, en dat hy dus wettiglik aan die presidensiële verkiesing kan deelneem. Sowat 90% van Franz se liggaam het tatoeëermerke en hy het ook 'n verskeidenheid liggaamsoorbelle en blou hare.
Sommige verwys na hom as Franz "Avatar" en tydens 'n debat wat op die televisie uitgesaai is, het een kyker na hom verwys as "'n eksotiese kreatuur van Papoea-Nieu-Guinee.
Franz het geen politieke ondervinding nie en hy erken dat hy baie min kennis dra van die ekonomie. Sy verkiesingsveldtog steun sterk op stemme uit die jong bevolking en een van sy doelwitte is om marijuana te wettig. Hy het glo slegs $25 000 aan sy veldtog spandeer, die res van sy bemarking is danksy vrywilligers en sosiale media.
Talle Tsjegge, veral in die hoofstad, word nie deur Franz se voorkoms afgeskrik nie, en sal vir hom stem indien daar nie 'n behoorlike alternatiewe kandidaat is nie. "Die tatoes maak nie 'n verskil nie," het Jakub Fisera, 'n student in Praag, gesê. "Die gebrek aan ondervinding in die politiek is eerder 'n probleem."
"Persoonlik sal ek nie vir hom stem nie, maar die tatoes is nie vir my 'n probleem nie," het Tomas Pistora, 'n IT-spesialis van Praag, gesê. "Die jonger geslag verkies hom omdat daar nie 'n beter keuse is nie."
Franz noem sy tatoes "liggaamskuns". Sy gesig is groen en rooi sirkels op 'n blou agtergrond. 'n Skildery van die Tsjeggiese komponis Bohuslav Martinu pryk op sy hande en 'n gekruisigde Christus op sy bors.
Die eerste direkte presidensiële verkiesing in die Tsjeggiese Republiek vind Vrydag en Saterdag plaas. Die president is vroeër deur die parlement aangewys. Nege kandidate neem aan die verkiesing deel. Die gunstelinge in die verkiesing is Miloš Zeman, die linkse premier in 1998 – 2002 wat tans die voortou neem met sowat 25% van die stemme en Jan Fischer, 'n gematigde met sowat 20% van die stemme wat 'n versorgingsregering in 2009 – 2010 gelei het.